Document ID: 32007R1537

KOMMISSIONENS FORORDNING (EF) Nr. 1537/2007
af 20. december 2007
om udligningsgodtgørelse til producentorganisationer for tun leveret til forarbejdningsindustrien i perioden 1. januar-31. marts 2007
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 104/2000 af 17. december 1999 om den fælles markedsordning for fiskerivarer og akvakulturprodukter (1), særlig artikel 27, stk. 6, og
ud fra følgende betragtninger:
(1)
Der kan på visse betingelser ydes udligningsgodtgørelse efter artikel 27 i forordning (EF) nr. 104/2000 til EF’s tunproducentorganisationer for den mængde tun, der er leveret til forarbejdningsindustrien i det kvartal, som priskonstateringerne gælder, hvis både den gennemsnitlige salgspris på EF-markedet i det pågældende kvartal og importprisen, i givet fald forhøjet med udligningsafgiften, på samme tid er lavere end 87 % af EF-producentprisen for den pågældende vare.
(2)
En analyse af situationen på EF-markedet har vist, at både den gennemsnitlige kvartalsmarkedssalgspris og importprisen, jf. artikel 27 i forordning (EF) nr. 104/2000, for hvid tun (Thunnus alalunga) i perioden 1. januar-31. marts 2007 var lavere end 87 % af den gældende EF-producentpris som fastsat ved Rådets forordning (EF) nr. 1969/2006 (2).
(3)
Retten til godtgørelse bestemmes ud fra det salg, der blev faktureret i det pågældende kvartal, og som lå til grund for beregningen af den gennemsnitlige månedlige salgspris, jf. artikel 4 i Kommissionens forordning (EF) nr. 2183/2001 af 9. november 2001 om gennemførelsesbestemmelser til Rådets forordning (EF) nr. 104/2000 for så vidt angår ydelse af udligningsgodtgørelse for tunfisk til konservesindustrien (3).
(4)
Ifølge artikel 27, stk. 2, i forordning (EF) nr. 104/2000 må godtgørelsen under ingen omstændigheder overstige forskellen mellem udløsningstærsklen og den pågældende vares gennemsnitssalgspris på EF-markedet eller et fast beløb svarende til 12 % af denne tærskel.
(5)
Den mængde, for hvilken der kan ydes udligningsgodtgørelse, må for det pågældende kvartal under ingen omstændigheder overstige de grænser, der er fastsat i artikel 27, stk. 3, i forordning (EF) nr. 104/2000.
(6)
Mængden af hvid tun (Thunnus alalunga) solgt og leveret til forarbejdningsindustrien inden for EF’s toldområde var i det pågældende kvartal større end mængden solgt og leveret i samme kvartal i de tre foregående fangstår. Da mængden overskrider den grænse, der er fastsat i artikel 27, stk. 3, i forordning (EF) nr. 104/2000, bør den samlede mængde af disse varer, som der kan ydes godtgørelse for, begrænses.
(7)
I artikel 27, stk. 4, i forordning (EF) nr. 104/2000 er der fastsat et maksimum for godtgørelsen til hver producentorganisation, og den godtgørelsesberettigede mængde bør derfor fordeles mellem de pågældende producentorganisationer efter disses respektive produktion i samme kvartal i fangstårene 2004, 2005 og 2006.
(8)
Foranstaltningerne i denne forordning er i overensstemmelse med udtalelse fra Forvaltningskomitéen for Fiskevarer -
UDSTEDT FØLGENDE FORORDNING:
Artikel 1
Der ydes i perioden 1. januar-31. marts 2007 udligningsgodtgørelse som omhandlet i artikel 27 i forordning (EF) nr. 104/2000 for hvid tun (Thunnus alalunga).
Maksimumsgodtgørelsen, jf. artikel 27, stk. 2, første og andet led, i forordning (EF) nr. 104/2000, fastsættes til 5 EUR pr. ton.
Artikel 2
1. Der kan ydes udligningsgodtgørelse for i alt 34,320 tons hvid tun (Thunnus alalunga).
2. Fordelingen af den samlede mængde mellem de relevante producentorganisationer er fastlagt i bilaget.
Artikel 3
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. december 2007.

Labels: 3
17
5
6